Vruntlike grote mit begheringe heiles vnde alles gudes to voren gescreuen. Ersamen vnde vorsichtighe heren, burgermesters vnde ratmanne, sunderlinghe gude vrundes vnde gude gunnere. Juwer ersamheit geleue to weten, dat ik hebbe den burgers van Abo gegont to segelen to Reual mit ere kopenscap (eren in ere kopenscap) dar to donde vnde anders nerghen; war vmme bidde ik juwer ersamheit, begherende mit allen vlijte, dat gy wol don vnde latet en des geneten vnde gonnet en wedder vt to voren, wes se behouende sijn, besunderlinge Jacob Vresen wes he kopet to myne behoff; dat wil ik all tijt gerne verschulden mit allen gude wor ik kan. Gebedet to my als to juwen vrunde. Got alswaldigh beware jw gesont to ewigen tyden. Gescreuen vp Abohus des mandages na sunte Micheel jnt jartal Christi xiiij(c) xxij°. Clawus Ludekesson. Adress: Den ersamen vnde vorsichtighen heren, burgermesteren vnde ratmanne der stat Reual, kome desse bryeff mit werdicheit, detur littera presens.